CELEX: C2007/297/41
Language: mt
Date: 2007-12-08 00:00:00
Title: Kawża C-447/07: Rikors imressaq fl- 1 ta' Ottubru 2007 — Il-Kummissjoni tal-Komunitajiet Ewropej vs Ir-Repubblika Taljana

8.12.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 297/25
            
         Rikors imressaq fl-1 ta' Ottubru 2007 — Il-Kummissjoni tal-Komunitajiet Ewropej vs Ir-Repubblika Taljana
   (Kawża C-447/07)
   (2007/C 297/41)
   Lingwa tal-kawża: It-Taljan
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: G. Rozet u L. Pignataro-Nolin, aġenti)
   
      Konvenuta: Ir-Repubblika Taljana
   Talbiet
   
               —
            
            
               tiddikjara li, billi fil-leġiżlazzjoni tagħha pprovdiet għar-rekwiżit taċ-ċittadinanza Taljana għall-eżerċizzju tal-kariga ta' kaptan u uffiċjal (uffiċjal sekond) fuq il-vapuri kollha rreġistrati taħt il-bandiera Taljana, ir-Repubblika Taljana naqset milli twettaq l-obbligi imposti fuqha taħt l-Artikolu 39 KE
            
         
               —
            
            
               tikkundanna lir-Repubblika Taljana tbati l-ispejjeż.
            
         Motivi u argumenti prinċipali
   Il-Kummissjoni ssostni li billi l-leġiżlazzjoni Taljana tipprovdi l-obbligu taċ-ċittadinanza Taljana għat-twettieq tal-kariga ta' kaptan u ta' uffiċjal sekond fuq il-vapuri kollha rreġistrati taħt il-bandiera Taljana, din mhijiex konformi ma' l-Artikolu 39 KE li jistabbilixxi l-prinċipju ta' moviment liberu tal-ħaddiema, skond kif interpretat mill-Qorti tal-Ġustizzja.
   Fir-rigward taż-żewġ kawżi li jirrigwardaw rispettivament il-kariga ta' kaptan u ta' uffiċjal sekond ta' bastimenti ta' merkanżija rreġistrati taħt il-bandiera Spanjola (kawża C-405/01) u l-kariga ta' kaptan għal vapuri intiżi “għal navigazzjoni limitata” (Keine Seeschifffahrt), jiġifieri l-bastimenti tas-sajd irreġistrati taħt il-bandiera Ġermaniża li jipprattikaw sajd fil-fond b'mod limitat (kawża C-47/02), il-Qorti tal-Ġustizzja ppreċiżat, fis-sentenzi tagħha tat-30 ta' Settembru 2003, l-interpretazzjoni tagħha ta' l-Artikolu 39 KE.
   Il-Kummissjoni tosserva li, fil-kuntest ta' din il-proċedura, l-awtoritajiet Taljani ma ressqux argumenti differenti minn dawk li ressqu qabel fil-kawża C-405/01, li fiha r-Repubblika Taljana interveniet, u li l-awtoritajiet Franċiżi kienu sostnew fil-kawża C-47/02. Dawn l-argumenti ġew miċħuda mill-Qorti tal-Ġustizzja fis-sentenzi tagħha tat-30 ta' Settembru 2003.
   Il-Kummissjoni tillimita ruħha sabiex tosserva li fir-risposta għall-opinjoni motivata tat-22 ta' Mejju 2007 l-awtoritajiet Taljani ma jikkontestawx il-ksur. Fil-fatt dawn indikaw l-intenzjoni tagħhom li jneħħu l-obbligu taċ-ċittadinanza Taljana sabiex persuna tingħata aċċess għall-kariga ta' kaptan u uffiċjal (uffiċjal sekond), billi impenjaw rwieħhom li jinfurmaw lill-Kummissjoni dwar l-iżvolġiment eventwali tal-konsultazzjonijiet bejn il-ministeri kkonċernati.
   Il-Kummissjoni ma rċeviet l-ebda komunikazzjoni fuq il-proċess għall-emendar tal-leġiżlazzjoni Taljana. B'hekk hija ssostni li l-leġiżlazzjoni Taljana, billi tipprovdi għall-obbligu taċ-ċittadinanza Taljana sabiex jitwettaq x-xogħol ta' kaptan u ta' uffiċjal sekond fuq il-vapuri kollha rreġistrati taħt il-bandiera Taljana, mhijiex konformi ma' l-Artikolu 39 KE, li jistabbilixxi l-prinċipju ta' moviment liberu tal-ħaddiema, skond kif interpretat mill-Qorti tal-Ġustizzja.